অনলাইন ডেস্ক: ভারতের তীব্র আপত্তি অগ্রাহ্য করেই পাকিস্তান অধিকৃত কাশ্মীরের (পিওকে) মধ্যে দিয়ে লাহোর-কাশগড় বাস পরিষেবা চালু করল পাকিস্তান। পিওকের গিলগিট, বাল্টিস্তান হয়ে গন্তব্যে পৌঁছতে সময় লাগবে সময় লাগবে ৩০ ঘণ্টা। মঙ্গলবার বাস চালু হওয়ার পর কোনো প্রতিক্রিয়া না জানালেও আগেই এ নিয়ে তীব্র আপত্তি করেছিল নয়াদিল্লি। ইসলামাদ ও বেইজিংয়ের তরফ থেকে জানানো হয়েছে, চিন-পাকিস্তান অর্থনৈতিক করিডোরের অঙ্গ হিসেবেই এই বাস পরিষেবা চালু হল। চিন-পাকিস্তান অর্থনৈতিক করিডোর নিয়ে আপত্তি রয়েছে ভারতের। আন্তর্জাতিক স্তরে তার প্রতিবাদও জানিয়েছে নয়া দিল্লি। বাস চালুর বিষয়ে ভারতীয় পররাষ্ট্রমন্ত্রণালয়ের মুখপাত্র রবীশ কুমার বলেন, পিওকের মধ্যে দিয়ে যে কোনও বাস পরিষেবা চালুর অর্থ ভারতের অখণ্ডতা ও সার্বভৌমত্ব লঙ্ঘন করা। এটা কিছুতেই মেনে নেওয়া যায় না। জানা গেছে, পাকিস্তান ট্যুরিজম ডেভলপমেন্ট কর্পোরেশনের সঙ্গে একটি বেসরকারি পরিবহণ সংস্থার চুক্তি অনুযায়ী সপ্তাহে চার দিন এই বাস চলবে। এক দিকের ভাড়া ১৩০০০ পাকিস্তানি রুপি। রিটার্ন টিকিট একসঙ্গে কিনলে লাগবে ২৩০০০। সঙ্গে নিতে হবে পাসপোর্ট-ভিসা।